Je Hugues de Planteigne, de Salins, chevaliers, fais savoir à ces qui verront ces lettres que, cum je tenisse en fié dou noble baron Jeham, conte de Bourgoigne et signour de Salins, ceu que je ay à Champaigney, et quatre quartiers de chaudiere em la muire de son pois de Salins, desquex quatre quartiers je li hai vendu l’un, et li uns quartiers et demy an ai je vendu, c’est assavoir à mons. Colin, dit Petit Cusin, de Salins, chevalier, dim[i]e quartier, et à Hugue, fiz Danviet, çay en arriers chastelain de Bracon, dimie quartier, et Phelippe de Salins, mon cousin, chanoinne de Saint-Anathoile de Salins, dimie quartier, et ledit quartier et demy qui (sic) vendu ai audit Colin, audit Hugue et audit Phelippe, m’a fait d’aluef lidit cuens. Et je, en eschange dou fié doudit quartier et demie, hai repris en fié doudit conte, par le loux et par le consentemant de Marguerite, ma fome, ma maison devant Saint-Morise de Salins, le courtil et tout le vergier environ, et ma vigne de la Platiere derriere Saint-Pere, assisse entre la vigne mons. Guillaume Le Vert et Ferruyse. Et par ansi tieng encour ligemant de luy en fié ceu que je hai à Champaignye, et li un quartier et demie de chaudiere en la muire de son puis de Salins et ladite maison, courtil, vergier et vigne. En tesmoignaige de ceste chose, li chapitres de Saint-Morise de Salins hai mis son seel pendant en ces lettres, à la proiere et à la requeste de moy et de madite fame. Ce fust fait le jour de feste saint Urbain, l’am Nostre Signour qui corroit par mil et deux cenz et sexante et sept.